РЕШЕНИЕ НА СЪВЕТА
от 12 юли 2011 година
за сключване на Протокола за определяне на възможностите за риболов и финансовите средства, предвидени в Споразумението за партньорство в областта на рибарството между Европейския съюз и Демократична република Сао Томе и Принсипи
(2011/420/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43 във връзка с член 218, параграф 6, буква а) от него,
като взе предвид предложението на Европейската комисия,
като взе предвид одобрението на Европейския парламент,
като има предвид, че:
(1)
На 23 юли 2007 г. Съветът прие Регламент (ЕО) № 894/2007 за сключване на Споразумение за партньорство в областта на рибарството между Демократична република Сао Томе и Принсипи и Европейската общност (1) (наричано по-нататък „споразумението“). Към него бе приложен Протокол относно възможностите за риболов и финансовите средства, предвидени в споразумението (2) (наричан по-нататък „предходният протокол“). Действието на предходния протокол изтече на 31 май 2010 г.
(2)
Впоследствие Съюзът договори с Демократична република Сао Томе и Принсипи нов протокол за определяне на възможностите за риболов и финансовите средства, предвидени в Споразумението за партньорство в областта на рибарството (наричан по-нататък „протоколът“), с който на корабите на ЕС се предоставят възможности за риболов във водите, над които Демократична република Сао Томе и Принсипи упражнява суверенитет или юрисдикция в областта на рибарството.
(3)
В резултат на тези преговори протоколът бе парафиран на 15 юли 2010 г.
(4)
В съответствие с Решение 2011/296/ЕС на Съвета от 24 февруари 2011 г. (3) протоколът бе подписан и се прилага временно.
(5)
Новият протокол следва да бъде сключен,
ПРИЕ НАСТОЯЩОТО РЕШЕНИЕ:
Член 1
Протоколът за определяне на възможностите за риболов и финансовите средства, предвидени в Споразумението за партньорство в областта на рибарството между Европейския съюз и Демократична република Сао Томе и Принсипи (наричан по-нататък „протоколът“), се одобрява от името на Съюза (4).
Член 2
Председателят на Съвета е оправомощен да посочи лицето/лицата, упълномощено(и) да извършат от името на Съюза нотификацията, предвидена в член 14 от протокола, така че да бъде обвързан Съюзът (5).
Член 3
Настоящото решение влиза в сила в деня на публикуването му в Официален вестник на Европейския съюз.
Съставено в Брюксел на 12 юли 2011 година.